
Louisa George

En vei for prinsessen

Oversatt av Lena M. Bakke

MINISERIE: MIRAKLER I SEATTLE


De er ikke bare kongelige på jobben, men også i privatlivet.

Arbeidet på intensivavdelingen på Seattles største sykehus er fylt av dramatikk, og det blir ikke roligere når plikt og lidenskap krasjer i privatlivet. Kjenn hvordan pulsen stiger i den nye romantiske miniserien Mirakler i Seattle. Dette er del fire.



Den prisvinnende forfatteren Louisa George har vært en ivrig leser hele livet. Mellom kapitlene har hun rukket å utdanne seg til sykepleier, gifte seg med legehelten sin og få to sønner. Nå skriver hun egne kapitler i forskjellige sjangre spesielt myntet på kvinner, blant annet legeromaner. Louisas bøker er blitt nominert til de ettertraktede prisene RITA®Award og New Zealand Koru Award, og hun er blitt oversatt til tolv språk. Hun bor i Auckland på New Zealand.


Prolog

August

Dette var helvete for ham.

Da Lucas Beaufort sa til bestevennen, Domenico, at han bare måtte spørre hvis han trengte hjelp til noe, hadde han ikke ment det å sitte barnevakt for vennens viltre lillesøster som stadig skapte overskrifter av gale grunner.

Men slik var det. Noen ganger krevde vennskap det lille ekstra. Han håpte bare han ville komme helskinnet gjennom helgen.

Noe han tvilte på. Ta en egenrådig og lunefull, bortskjemt prinsesse, med stor B. Bokstavelig talt. Legg til et talent for å ende opp med problemer. Strø på en vill helg i Seattle hvor hun forventet å bli underholdt, og han visste at han hadde oppskriften på katastrofe.

«Hallo, kaptein Fornuftig!» Hun kastet seg mot ham idet han åpnet døren sin. «Lenge siden sist.»

«Omtrent ti år.» Lucas hadde håpt på lenger, men slik var det. Han forsøkte å løsrive seg, men hun slapp ikke. Kaptein Fornuftig? Han fortjente vel den. Han var ikke akkurat kjent for sine vittige kommentarer. «Kom inn, Giada. Velkommen tilbake til Seattle.»

Hun slapp ham endelig, og han grep kofferten hennes og slapp henne inn i huset sitt. Da de kom inn i stuen, slengte hun solhatten på sofaen og tok av seg de store solbrillene. Hun hadde på seg en hvit solkjole med stropper, og … helsike. Hun hadde forandret seg siden han sist så henne.

For noen år siden hadde hun gjennomgått en typisk opprørsk goth-fase med hvit hud, fillete jeans og svarte klær. Overhodet ikke passende for en kongelig. Men nå var hun legemliggjøringen av glødende sunnhet. Solbrune armer og bein, og langt skinnende hår som lå i bølger over skuldrene. De mørkebrune øynene glitret da hun smilte, og ga ham lyst til å ta enda en grundig titt. Munnen hennes.

Herregud … Det var virkelig ille at han kikket på bestevennens søsters munn.

Hun duftet akkurat slik han forestilte seg at det duftet på middelhavsøya Isola Verde, der hun bodde. Blomster og sommervarme, men likevel friskt. Pussig at han i det hele tatt la merke til det.

«Å, så pent det var her.» Hun småløp bort til det store vinduet og så på utsikten mot Lake Washington. Stemmen hennes var syngende og … lykkelig. Han ble umiddelbart lengselsfull. Lykkelig. Jepp. Hun kastet et blikk på ham. «Nei, ikke ʼpentʼ. Det er vakkert her, Lucas. Takk for at gir meg husvære i helgen.»

«Ikke noe problem.» Men med tanke på hvordan han la merke til parfymen hennes og det vakre ansiktet, kunne det godt finne på å bli problematisk. Hun var så forbudt område at det ikke var morsomt engang.

«Jeg lover at jeg skal oppføre meg, Lucas. Synd at Dom måtte tilbringe helgen på en kjedelig konferanse istedenfor å vise søsteren byen han foretrekker fremfor den vakre øya si.» Hun snudde seg helt mot Lucas. Kjolen flagret rundt lårene.

Han stirret. «Det er greit. Eh … Hva vil du gjøre først?»

«Svømme? Både for treningen og uttøyingens skyld. Jeg trenger det etter flyturen.»

«Ja visst. Sjø eller basseng?»

«Sjø. Ingenting bedre enn å svømme utendørs. Minner meg om hjemme.» Hun sukket. Et sukk han ikke klarte å tolke. «Og kall meg Gigi. Blir du med?»

Han kunne ikke huske sist han svømte i sjøen. Bare de vanlig femti rundene i bassenget hver morgen.

Tanken på å grave tærne ned i varm sand igjen var tiltalende. Det samme var tanken på å se mer av de lange, velformede beina. Hun var mye mer tiltrekkende enn han husket. Mykere også. Aggresjonen han forbandt med henne, var borte. Det samme var den tunge sminken hun pleie å skjule seg bak.

Nei, hun var ikke vakker, hun var praktfull. Han skulle ikke tenke på henne i badedrakt. Eller, herregud, bikini. Kroppen sitret.

Han trengte en kald dusj, ikke en svømmetur med denne kvinnen. «Jeg må jobbe. Men det er en liten strand ved enden av hagen. Den ligger bortgjemt til, så du blir ikke forstyrret.»

«Kom igjen, Lucas. Klokken er over seks. Du burde ha stemplet ut nå.» Hun strøk mot ham da hun gikk mot kofferten, og han kjente armhårene reise seg. «Du har vel tid til en times svømmetur? Dom sier at du jobber altfor hardt.»

«Du blir ikke akuttlege ved å ta fri når du måtte ha lyst. Eller ved å feste hele tiden.» Eller skape overskrifter ved å være full på en eller annen kjendisyacht, tenkte han. Eller ende på scenen på festivaler. Men han ville ikke nevne de tidligere krumspringene hennes; hun hadde tydeligvis forandret seg.

«Au da.» Hun lo. «Det var vel et stikk til meg og det begredelige livet mitt?»

«Nei.» Han skulle ikke gjøre kaoset han var i ferd med å skape her, verre.

«Vel, jeg er takknemlig for at du har tatt helgen fri for min skyld.» Smilet hennes var varmt og gjorde noe rart med magen hans. «Men bli her og jobb, du. Kanskje vi kan gå ut og spise senere? Jeg vil gjerne høre hva du mener om sykehusprosjektet som jeg jobber med på Isola Verde.»

Hvor var det blitt av villstyringen han hadde kjent? «Hvilket sykehusprosjekt?»

«Du har mye å gjøre, så det kan vente, men ikke svømmingen. Jeg er for varm og svett til å tenke klart. Jeg går og skifter.» Hun grep bagen sin. «Hvilket rom skal jeg bruke?»

«Jeg skal vise deg.» Igjen ble han trukket mot øynene hennes. Store, mørke og forståelsesfulle. Stolte også. Og så glitret de da hun smilte, og han fikk et lite glimt av den gamle, opprørske Giada. Han grep bagen hennes og fulgte henne til gjesterommet. «Og du klarer deg i sjøen?»

Hun nikket. «Ikke noe problem. Jeg er vant til å underholde meg selv.»

Smilet var kanskje varmt, men hun snudde seg for raskt bort, og han tenkte at hun lot som om alt var bra selv om det ikke var det.

«Gå i forveien. Gi meg fem minutter, så kommer jeg etter.»

Det takknemlige smilet fikk magen hans til å slå kollbøtte. Og det burde være advarsel god nok.

Og han burde ha lyttet.

*

Gigi kunne ikke huske at Lucas var så gretten. Eller kjekk. Kanskje hadde hun ikke sett godt nok etter da hun traff ham på kjedelige sykehusfester for mange år siden. Hun hadde ikke vært interessert i brorens kjedelige venner. Hun fant underholdning andre steder.

Men Lucas Beaufort stilte i en egen kjekkhetsklasse, med det mørkeblonde håret og de gjennomborende grønne øynene. Og med hennes uflaks var han brorens bestevenn, og derfor helt forbudt område.

Og nå måtte hun være sammen med ham i tre dager.

Vannet var kjølig oppfriskende. Hun svømte raskt til hun ble andpusten og kroppen verket. Trening hadde blitt trøsten hennes nå, i stedet for festingen hun en gang hadde brukt for å unnslippe livet sitt.

Han hadde ikke nevnt fortiden hennes direkte, men hun kjente igjen det fordømmende blikket. Hun hadde fått det hver eneste dag fra faren sin, for pokker. Men hun var annerledes nå. Hvis bare folk ville tro det.

Sliten, men mindre stresset, trådde hun vannet og snudde seg sakte for å se utsikten mot byens høyblokker i én retning og den endeløse horisonten i en annen, Denny-Blaine Park og … Oddio!

Lukas var ikke bare kjekk, han var helskjønn der han vasset mot henne, gjennom vann som ikke rakk langt nok opp til å skjule lårene hans. Blikket hennes gled oppover, og hun svelget. Herregud.

Hva fantes under den marineblå shortsen? 

Blikket hennes gled høyere, over veggen av magemuskler, brede skuldre, og opp til den staselige kjeven og alvorlige munnen.

Han kastet seg fremover og svømte mot henne med bestemte, men  lette svømmetak.

Han er ikke sexy. Han er ikke sexy.

Lucas steg opp foran henne og ristet vann ut av håret. Små dråper hang igjen på de utrolig lange vippene som omkranset søkende grønne øyne.

«Går det bra, Giada? Det er ganske dypt her.»

Hun hadde glemt at han var britisk, selv om aksenten hans definitivt hadde fått et nordvestamerikansk preg i løpet av årene her. «Det er Gigi. Og ja, det går bra. Isola Verde er en øy, jeg har svømt mye.»

Han slo ut med armene, og blikket hennes gikk til de muskuløse bicepsene. Hårene på den solbrune brystkassen. Skjeggstubben. De alvorlige øynene.

Hva måtte til for at han skulle smile? Og hvorfor ønsket hun det? Hun skulle bare være her noen dager før hun dro hjem for å overvåke fullføringen av sykehuset.

Å beundre en mannskropp var greit nok, men hun kunne ikke gjøre mer. Spesielt ikke med Lucas. Brorens bestevenn. Bosatt i Seattle, tusenvis av kilometere unna Isola Verde, hvor fremtiden hennes var. Faren hadde alltid sagt at kavalerene hennes var upassende, at hun burde finne seg en mann fra en av de europeiske kongefamiliene.

Kjedelig.

Hun kastet enda et blikk på denne upassende mannens brede skuldre, de fyldige kyssbare leppene, de mørke hårene som formet et pirrende spor nedover mot shortsen hans. Fantasien traff henne i underlivet.

Akkurat hvor fornuftig ville kaptein Fornuftig være i sengen?

Hun dykket under, i et forsøk på å vaske de veldig upassende, men overraskende sexy tankene ut av hodet. Det var en stor feiltakelse. Der nede kunne hun se beina hans, magemusklene, shortsen …

Da hun kom opp til overflaten igjen, rynket han pannen. «Du var under så lenge at jeg fryktet at du skulle drukne.»

Hun lo. «Jeg liker å leve farlig.»

«Har hørt det, ja.» Selvsagt hadde han det. Alle trodde de visste alt om henne. Han ristet på hodet. «Kan du forestille deg hva Dom ville gjøre hvis jeg lot noe skje med deg her ute?»

«Kommer an på hva som skjedde.» Hun lo igjen, skøyeraktig, og merket seg det sjokkerte uttrykket hans da han oppfattet den doble meningen. Greit, kanskje klarte hun ikke å tøyle all spontaniteten sin. Og det kalde vannet hadde ikke hjulpet noe.

«Det begynner å bli sent, og det blir mørkt snart. Vi bør komme oss opp nå», sa han.

«Greit, kaptein. La oss kappsvømme til stranden.» Hun dykket under uten å vente på reaksjonen hans. Da hun kom opp igjen, så hun ham svømme med raske tak foran seg.

Gigi gravde frem noen ekstra krefter og nådde grunt vann samtidig med Lucas. Hun reiste seg og sparket litt vann mot ham. «Jøss. Du er god, Lucas.»

Han kikket på henne med mørkt blikk, og et øyeblikk trodde hun at han skulle frese, men så sprutet han overraskende nok vann på henne. Hun hylte og sprutet tilbake mens hun fulgte etter ham inn mot stranden.

«Hei. Pass på maten!» ropte han og pekte mot et teppe og en piknikkurv.

Hun hadde ikke merket at hun var sulten, men tanken på mat fikk magen til å rumle. «Tok du med mat til piknik?»

Han grep et håndkle fra en haug ved kurven og begynte å tørke seg. «Tenkte kanskje du var sulten.»

«Du er virkelig voksen, Lucas Beaufort. Takk.»

Etter å ha slengt håndkleet fra seg på gresset, fant han frem en flaske mineralvann og to glass fra kurven. «Faktisk var jeg helt utsultet.»

«Typisk mann, tenker alltid på mat.»

«Jeg ba husholdersken min ordne noe til oss.» Han skjenket vann i glassene og ga henne det ene. «Visste ikke helt hva prinsesser liker, så det er mye forskjellig her.»

«Jeg er bare en helt vanlig kvinne, Lucas. Jeg er altetende. Men spesielt …» Hun kikket ned i kurven og oppdaget både oliven, ost og surdeigsbrød. «Dette er perfekt. Akkurat som yndlingsmaten min på Isola Verde. Visste du at vi har Middelhavets beste oliven og tomater?»

«Dom kan ha nevnt det en eller flere millioner ganger.»

«Og vinen vår er utrolig.» Hun satte seg på teppet, tørket seg med et håndkle og la det over skuldrene sine. «Druene våre er perfekte for dessertvin. Noen vil nok påstå at jeg har drukket mer enn kvoten min i årenes løp.»

«Ikke gjør det, Giada.» Stemmen til Lucas var skarp.

Hun kikket på ham. «Hva da?»

«Ikke snakk ned deg selv. Alle gjør dumme ting i ungdommen.»

«Jøss. Jeg så deg på legeballet for ti år siden. Du var legemliggjøringen av høflighet, og nå tar du deg av en prinsesse på snilleste og tryggeste måte. Kan ikke forestille meg at du noensinne har gjort noe du angrer på.»

«Jeg har gjort masse.»

«Å?» Det så ut som kapteinen ville fortelle mer.

Han ristet på hodet. Ok. Kanskje ikke.

Da hun snudde seg over på magen, strøk armen hennes mot hans. Hudkontakten ga henne gåsehud. «Kom igjen, Lucas. Hva angrer du på? Det er garantert ikke å spy over rekka på en filmstjerne-yacht, foran hele verdenspressen, på filmfestivalen i Napoli.»

Øyenbrynene hans hevet seg. «Nei. Men jeg så bildene.»

«Uff.» Hun grøsset. «Du og alle andre. Ingenting kan slå det, ikke sant? Så kom igjen, hva angrer du på?»

Han trakk på skuldrene. «Deltakelsen i en chili-spisekonkurranse. Det dreide seg om veldedighet, men likevel … det var ingen god idé. Spesielt når du må jobbe dagen etter.» Han møtte blikket hennes, og det føltes som om han nesten trakk på smilebåndet.

Hun lo. «Jeg er ingen fan av chili.»

«Og du bør la det forbli slik. Men jeg kunne ikke trekke meg, for det gikk direkte på internett, så folk kunne se på og betale det de mente smerten min var verdt. Tårene rant, leppene brant, og et par tusen personer frydet seg over lidelsene mine. Broren din var verst. Han heiet på meg fra sidelinjen.»

Han smilte nesten mens han snakket, men klarte det ikke helt. Selv om han lysnet litt opp, virket han ikke spesielt avslappet.

«Jeg hørte aldri om dette.» Men det var ikke så rart, for hun og Dom snakket ikke alltid om hverdagslivene sine.

«Tro meg, det var ikke vakkert. Jeg fikk prøve et øyeblikks berømmelse, og hatet det. Jeg fatter ikke hvordan du klarer å leve med all oppmerksomheten, Giada.»

Hun trakk på skuldrene. «Jeg skulle gjerne ha sagt at jeg aldri ender opp i skamfulle situasjoner, men det ville ikke være sant. Du venner deg til kameraene.»

«Jeg ville aldri venne meg til dem.»

En kjølig bris strøk over henne. Hun skalv litt, og Lucas trakk håndkleet tettere om skuldrene hennes. Handlingen var så omsorgsfull at den traff henne rett i hjertet.

Han snudde seg også over på magen, og kom på en måte enda nærmere. Gigi visste ikke om han merket det, men det gjorde hun. Hun kunne se de små armhårene hans og bicepsene da han strakte seg etter glasset sitt.

Dette var vilt. Hvorfor la hun merke til slikt? Jo da, hun visste hvor sterk tiltrekning kunne være, hvordan to mennesker kunne klikke, og kjemien kunne bli til het sex. Hun hadde hatt sin andel av korte affærer, men aldri hadde hun vært mer tiltrukket av noen enn nå. Hun var veldig oppmerksom på Lucas Beaufort.

De la seg over på ryggen begge to. Gigi strakte seg ut på teppet og lot de siste solstrålene varme kroppen. «Jeg liker meg her. Det føles som om ingen ser oss.»

«Jeg trodde du likte å bli sett.» Igjen det hevede øyenbrynet. «Vil du ikke helst legge ut noen selfier for å fortelle alle hva du gjør? Bilder … ellers har det aldri skjedd, ikke sant?»

«Som om ikke du også vet alt om det.»

Han stakk en oliven i munnen. «Jeg har lengre arbeidsdager enn jeg liker å tenke på. Jeg har ikke tid til sosiale medier, men mange har det. Dine sider er sikkert ganske populære.»

«De var det. Prinsessesidene. Bloggen, hjemmesiden og senere ʼinstaʼ.» Hun grøsset ved tanke på alt hun hadde skrevet. Selv om det var oppriktig den gangen, var det også ganske sjokkerende. «Det begynner å bli  lenge siden. Og det var et vellykket utløp for sinne, frustrasjon og tenåringsangst, i stedet for å bruke plattformen til noe bra. Pappa var forferdet, med god grunn. Men jeg er tjueåtte, Lucas. På tide å bli voksen, sì? Og da må jeg fokusere på andre, ikke meg selv.» Hun valgte å ikke nevne den virkelige grunnen til den plutselige modenheten, hvorfor hun hadde sluttet å være festprinsessen. «Jeg skal åpne et sykehus for folket på Isola Verde.»

«Bygger du et sykehus?» Lucas virket imponert.

«Jeg bygger ikke selv da, det gjør folk for meg. Men ja. Det er etterlengtet. Nå må vi dra til Napoli for alt som en allmennlege ikke kan håndtere. Folket vårt trenger noe på øya. Men det var en kamp å finne det rette stedet, skaffe pengene og finne støttespillere. Og få pappa om bord.»

Det hadde vært vanskelig å fange farens interesse i begynnelsen, for han hadde ikke trodd hun kunne klare det, men nå var hun stolt av det hun hadde utrettet. «Det åpner om et par måneder.»

Lucas holdt blikket hennes og rynket pannen, tilsynelatende i dype tanker. Så gled blikket hans ned til munnen hennes og videre til bikinioverdelen, hvor hun visste at brystvortene var kalde og struttende.

Da han så henne inn i øynene igjen, ble blikket hetere. Det var overraskende, selv om det gjenspeilte hennes egen kropps reaksjon på ham. Beundring. Nei, mer. Interesse. Mer.

Seksuell interesse.

Og han fortsatte å stirre, og hun stirret tilbake. Det rå begjæret fylte kroppen og fikk huden til å sitre. Det var lenge siden hun sist var så fysisk tiltrukket av noen, og det føltes som en instinktiv oppvåkning.

Han svelget, og hun visste at han også følte forbindelsen mellom dem. «Du har forandret deg, Giada.»

«Jeg håper det.» Hun grep glasset sitt. «Jeg har lagt den … vanskelige fortiden bak meg. Men det vil ta tid å glemme tingene jeg gjorde, og folkene jeg såret. Spesielt faren min, ettersom alle skandalene satte ham i stor forlegenhet. Hva var det verste du noensinne gjorde?»

«Å inhalere, sannsynligvis.» Han blunket og smilte faktisk for første gang denne dagen. «Jeg vil ikke avsløre mer.»

Hun satte nesten vannet i vrangstrupen. Ikke bare av mangelen på skandaløse hendelser i fortiden hans, men også av hvordan ansiktet så totalt forandret seg med et lite smil. Øynene lyste opp, og munnen hans … Herregud, den munnen. Hvordan ville det være å kysse ham?

Det ville bli tre veldig lange dager hvis hun skulle bli opphisset og verkende hver gang hun så på Lucas. «Før denne helgen er over, vil jeg vite alle fæle ting om deg, Lucas Beaufort. Dom sier at det eneste du noensinne har vedgått er at du er ungkar.»

«Jeg har hatt noen forhold. Jeg har bare ikke offentliggjort dem. Eller hatt noen som har interessert meg veldig lenge.»

Han var definitivt singel. Interessant. Da var de to …

«Plukk opp en hvilken som helst Isola Verde-blekke, så kan du lese om alle de begredelige forholdene jeg har hatt. Ungdommens dårskap, ikke sant?»

Det trakk i munnvikene hans. «Du var ung; folk forstår det.»

«Det tok meg lang tid å bli voksen.»

Hun så ham for seg som et alvorlig barn, som leste bøker med en liten rynke mellom øynene. Dom hadde fortalt at han møtte Lucas i garderoben på sykehuset, rasende etter en familiekrangel. Broren hadde roet ham ned, og de hadde vært bestevenner siden, så han måtte være en god mann. Og en helsikes sexy mann. Men han var altfor alvorlig.

Hun ville dytte til ham eller kile ham et gresstrå, for å få ham til å le, men ombestemte seg. Med alle andre fyrer ville hun bare ha gjort det. Men med Lucas var hun ikke sikker. Hun klarte ikke å lese ham, og det gjorde ham enda mer forlokkende. I stedet for å kile ham, stirret hun ham inn i øynene. «Så la oss late som vi er unge igjen denne helgen. La oss leke litt.»

I et halvsekund så han ut som et barn som ble tilbudt iskrem, og deretter husket at han var allergisk mot melkeprodukter. «Nei, Giada.»

«Er det alt? Nei?»

«Nei» Han var besluttsom, så hun. Men allikevel … litt vaklende. Han stirret på munnen hennes, og hun verket etter å kysse ham.

«Hva ville du gjøre hvis du kunne velge fritt?» spurte hun.

Han sa ingenting, bare grep en av hårlokkene hennes og lot den gli mellom fingrene. Han studerte henne lenge. Så lenge at hun nesten glemte hva hun hadde spurt om. Selv om nærheten, den varme huden hennes og duften hans gjorde det lekne forslaget hennes til det sentrale. Det var der. De kunne gripe det.

Og fortsatt stirret de bare på hverandre, til Lucasʼ blikk endelig avslørte hva som foregikk i hodet hans.

Kunne de gripe det?

Burde de gripe det?

Han gled nærmere, til de berørte hverandre. Hun følte hjerteslagene hans mot brystet sitt. Den varme, milde brisen fra pusten hans mot skulderen.

Han var så nær. «Akkurat nå, Gigi, vil jeg kysse deg.»

Sommerfuglene blafret i magen. Brystene verket. Hun la hånden mot brystkassen hans, kjente den myke huden under fingertuppene, den harde muskelen under der igjen. Hørte ham snappe etter pusten. Han strøk tommelen over munnen hennes, og et klynk unnslapp henne.

Så trakk han seg tilbake.

Hæ? Ingen avviste henne. Ikke slik.

«Gjør det.» Hun var nesten villig til å tigge.

«Aldri.»

Dette var kanskje en sjanse som bare kom en gang i livet. Å agere på et rått begjær som var tuftet på … hva da? Skjebnen? Magi? En elektrisk spenning mellom dem, så helsikes strålende, at den kunne lyse opp hele Seattle. «Gjør det, Lucas.»

Det mørke blikket hans var så hett. «Nei. For det første er du prinsessen av Isola Verde, og hvis vi gjør noe, og det kommer ut, er vi ferdige. For det andre er jeg ti år eldre enn deg. Og for det tredje er du min bestevenns søster.»

«Akkurat; den berømte kompisregelen igjen. Men trenger Dom virkelig å vite det? Han tvang meg jo nærmeste på deg denne helgen.»

«Nei, han gjorde ikke det. Flere ting kolliderte på timeplanen hans, og han ba om hjelp. Hjelp, Gigi. Det dreier seg om tillit. Han ville drept meg hvis du og jeg gikk over streken.»

«Slik som dette?» Hun la beinet over hans og gled helt inntil ham. «Hvordan skulle han få vite det? Skal du fortelle det, kanskje?»

Blikket hans mørknet. «Aldri.»

«Ikke jeg heller.» Hun lente seg nærmere, leppene hans var noen millimetere unna.

«Hva er straffen for å kysse kongens datter? Halshogging?» Endelig lo han, og det var den beste lyden noensinne. Dyp og melodisk. Befriende.

Hun ville høre den igjen, og hun visste hvordan. Hun trykte munnen mot hans. Elektrisiteten var voldsom. Sjokkerende. Intens. Fantastisk. Farlig.

«Dette må jo være verdt å miste hodet for, ikke sant? Bare én gang. Eller kanskje to? Bare en helg. Ingen trenger å vite det. Og glem aldersforskjellen. Hvem bryr seg?» Faktisk var det mye mer opphissende å forføre en eldre mann med solid selvkontroll, enn en yngre. «Vi kunne bare … leke oss. Dio, jeg trenger det, og det gjør du også. Du er alltid så alvorlig.» Hun så det i samme øyeblikk som han tok valget. Blikket hans ble sløret av det samme begjæret som hun selv følte.

«Gigi.» Heten samlet seg i underlivet da han sa navnet høyt. Så traff munnen hans hennes.

Kysset hans var like krevende og desperat som hun følte seg. Et kyss som gjorde henne enda hetere. Hun presset seg mot ham, kjente ereksjonen hans  mellom dem. Det ga henne lyst på mer. På hele ham. Her. Nå. Rent begjær. Rått begjær.

Det føltes frigjørende bare å være seg selv. Gigi Baresi, en helt vanlig jente som klinte på stranden med en supersexy fyr.

Det var himmelen for henne …

